|  |
| --- |
|  |

Taipalsaaren ampuma- ja harjoitusalueen kehittämiseen liittyvä lunastuslupahakemus

**Kysymyksessä oleva asia ja asiaan liittyvien tietojen julkisuus**

Pääesikunta on 12.6.2015 päivätyllä asiakirjalla AL10564 esittänyt puolustusministeriölle ns. Sarviniemen aluekokonaisuuden lunastamista valtiolle. Pääesikunnan asiakirja on lain viranomaisten toiminnan julkisuudesta (julkisuuslaki, 621/1999) 24 §:n 1 momentin 10 kohdan perusteella rajoitettu viranomaiskäyttöön. Lain kiinteän omaisuuden ja erityisten oikeuksien lunastuksesta (lunastuslaki, 603/1977) 9 §:n mukaan hakemuskirjat ja ilmoitus lausunnon antamista varten asetetusta määräajasta annetaan tiedoksi omistajalle ja haltijalle todisteellisena tiedoksiantona, sekä 8 §:n 2 momentissa tarkoitetulle kuultavalle tavallisena tiedoksiantona siten kuin hallintolaissa (434/2003) säädetään. Tiedoksianto muille kuin edellä mainituille toimitetaan julkisella kuulutuksella kunnan ilmoitustaululla siten kuin siitä erikseen säädetään.

Tämä asiakirja liitteineen on lunastuslain 9 §:n 1 momentin tarkoittama julkinen hakemuskirja. Asiakirja sisältää lunastuslain 7 §:n 1 momentin mukaisen selvityksen lunastuksen tarpeellisuudesta siltä osin kuin tarve on suojaustasoltaan julkinen. Julkisuuslain 24 §:n 1 momentin 10 kohdan mukaan asiakirjat, jotka koskevat sotilastiedustelua, puolustusvoimien varustamista, kokoonpanoa, sijoitusta tai käyttöä taikka muuta sotilaallista maanpuolustusta taikka maanpuolustusta palvelevia keksintöjä, rakenteita, laitteita tai järjestelmiä taikka maanpuolustuksen kannalta muutoin merkityksellisiä kohteita taikka puolustusvalmiuteen varautumista, jollei ole ilmeistä, että tiedon antaminen niistä ei vahingoita tai vaaranna maanpuolustuksen etua, ovat salassa pidettäviä.

**Hankkeen taustaa**

Lunastuslupahakemuksen kohteena oleva Sarviniemen alue sijoittuu Taipalsaaren ampuma- ja harjoitusalueen itäpuolelle ja osin maakuntakaavan merkityn melualueen sisälle (ks. liite 1). Sarviniemen alueella on voimassa vuodelta 1983 oleva rantakaava. Sarviniemen alueelle on kohdistunut sellaista maankäytön painetta, joka aiheuttaa merkittävän vaaran Taipalsaaren ampuma- ja harjoitusalueen käytettävyydelle puolustusvoimien tarpeisiin, alueelle on ollut valmistelussa mm. loma-asuntomessujen toteuttamisen mahdollistava ranta-asemakaava, joka ei kuitenkaan ole saanut lainvoimaa. Alueen sijoittuessa osin ampuma- ja harjoitusalueen melualueelle, sille suunnitellut uudet melulle herkät käyttötarkoitukset voisivat vaarantaa puolustusvoimien toiminnan ampuma- ja harjoitusalueella.

Taipalsaaren ampuma- ja harjoitusalue on puolustusvoimien käyttöön vuokrattu Metsähallituksen hallinnoima valtion omistama alue. Puolustusvoimilla on alueen pohjoisosassa lisäksi käyttöoikeusalue, josta on tehty sopimukset yksityisten maanomistajien kanssa. Käyttöoikeusalue on varattu ammuntojen vaara-alueeksi. Ampuma- ja harjoitusalueen maapinta-ala on yhteensä n. 2324 ha käyttöoikeusalue mukaan luettuna.

Vahvistetussa Etelä-Karjalan maakuntakaavassa ampuma- ja harjoitusalue on merkitty Puolustusvoimien ampuma- ja harjoitusalueeksi EAH-1 sekä alueen ympärille on merkitty melualue me. Ympäristöministeriö on vahvistanut ko. maakuntakaavan 21.12.2011 (ks. liite 2).

Haettu lunastuslupa käsittää myös alueita, jotka sijoittuvat maakuntakaavaan merkityn melualueen ulkopuolelle. Lunastettavaksi esitettävä alue on kokonaisuus, josta on käyty samanaikaisia kauppaneuvotteluita. Puolustusvoimien toiminnan kehittämisen tarpeiden kannalta lunastaminen on tarkoituksenmukaista kohdistaa koko myynnissä olleeseen n. 80 hehtaarin kokonaisuuteen (ks. liitteet 3 ja 4).

**Puolustusvoimien toimintaan liittyvät alueelliset kehittämistarpeet**

Taipalsaaren ampuma- ja harjoitusaluetta käytetään jalkaväen taisteluammuntoihin mukaan luettuna panssaritorjuntaohjukset, kranaatinheittimistön taisteluammuntoihin, linnoittamiseen, miinojen ja kohteiden räjäyttämiseen (ml vanhentuneiden ampumatarvikkeiden hävittäminen), raivaamiskoulutukseen ja urien rakentamiseen sekä eri aselajien järjestämiin harjoituksiin ja kenttäkokeisiin. Alueen vastuullinen hoitaja ja pääasiallinen käyttäjä on Maasotakoulu (MAASK). Muita käyttäjiä ovat muun muassa Karjalan Prikaati (KARPR), Utin Jääkärirykmentti (UTJR) ja Merisotakoulu (MERISK). Toimintaan liittyvää melua on selvitetty liitteessä 6 ja melualue liitteessä 7.

Taipalsaaren alue on puolustusvoimien toiminnan kannalta tärkeä maavoimien harjoitus- ja ampuma-alue, jonka tämän hetken käyttöaste on ollut noin 250 vuorokautta vuodessa. Käyttöaste pysynee tällä tasolla näköpiirissä olevassa tulevaisuudessa.

Taipalsaaren alueella on puolustusvoimille myös huomattavaa valmiudellista merkitystä. Valmiudelliset perusteet ovat kokonaisuudessaan julkisuuslain mukaan salassa pidettäviä. Valmiudellisten tarpeiden kannalta olisi tarkoituksenmukaista, että aluetta voitaisiin laajentaa koko myynnissä olleen aluekokonaisuuden osalta.

Taipalsaaren ampuma- ja harjoitusalueen kehittämistä alueen länsi- ja luoteisosassa rajoittaa tälle alueelle sijoittuva tärkeä pohjavesialue, jonne on ollut suunnitteilla merkittävää yhdyskuntien vedenottoa. Pohjavesialueen mahdollinen tuleva käyttö sekä luoteisosaan kohdistuva rakentamispaine lisäävät ampuma- ja harjoitusalueen itäpuolella sijaitsevan alueen tarvetta valtiolle ampuma- ja harjoitustoiminnan tasapainoisen kehittämisen varmistamiseksi.

Ampuma- ja harjoitusalueen sekä Sarviniemen alueen välimaastoon jää kolmannen osapuolen hallinnassa olevia kiinteistöjä. Näiden kiinteistöjen osalta maankäyttömuoto joko eroaa tai on mittakaavaltaan selvästi vähäisempää kuin Sarviniemen alueella. Valtio on käynyt keskusteluja osan maanomistajista kanssa alueiden hankkimiseksi. Jatkossa valtio on kiinnostunut myös näiden alueiden hankinnasta, mutta välitöntä tarvetta niiden lunastamiseen tässä yhteydessä ei ole. Näiltä osin selvitetään tässä vaiheessa mahdollisuuksia vapaaehtoisiin kauppoihin.

Sarviniemen alueella sijaitsee lunastettaviksi esitettävien kiinteistöjen lisäksi yksittäisiä vapaa-ajan kiinteistöjä. Näistä osa sijoittuu pohjoiseen melualueen ulkopuolelle. Joitakin vapaa-ajan asuntoja Sarviniemen keskiosassa sijoittuu myös melualueelle. Kyseessä oleville kiinteistöille sijoittuu olemassa olevaa rakennuskantaa ja enintään vähäiseksi katsottavaa, yksityistä tarvetta kiinteistöjen kehittämiseen meluherkkiin tarkoituksiin. Näitä kiinteistöjä ei ole pyritty hankkimaan valtiolle vapaaehtoisin kaupoin. Yleisen tarpeen ei nykytilassa katsota edellyttävän näiden kiinteistöjen lunastamista.

**Hankkeen valmistelu ja lunastuksen sisältö**

Pääesikunta on 20.2.2015 antanut Puolustusvoimien logistiikkalaitokselle toimeksiannon, jossa on pyydetty Puolustusvoimien logistiikkalaitosta ryhtymään tarvittaviin toimenpiteisiin Taipalsaaren Sarviniemen alueella myytävänä olevan kohteen osalta, joka sijoittuu puolustusvoimien käytössä olevan Taipalsaaren ampuma- ja harjoitusalueen melualueelle ja huomattavilta osiltaan 21.11.2011 ympäristöministeriön vahvistamassa maakuntakaavassa merkitylle 55 dB:n melualueelle. Alueen hankkimisesta valtiolle on käyty dialogia omistajien kanssa jo aiempina vuosina.

Metsähallitus, puolustusvoimilta saamansa toimeksiannon perusteella, selvitti myytävänä olevan Taipalsaaren Sarviniemen alueen tiedot ja arvioi kohteen arvon sekä käynnisti neuvottelut alueen hankkimisesta puolustusvoimien tarpeisiin. Neuvottelut eivät ole johtaneet kaupan syntymiseen.

Osapuolten erilaisista alueen arvoon liittyvistä näkemyksistä johtuen puolustushallinto on todennut, että hankkeen tavoitteet voidaan saavuttaa vain puolueettoman kiinteistöalan erityisviranomaisen Maanmittauslaitoksen toimesta toteutettavalla lunastusmenettelyllä. Viranomaismenettely varmistaa myös osapuolten tasapuolisen ja oikeudenmukaisen kohtelun sekä lain edellyttämät korvaukset.

Puolustusministeriö on Pääesikunnan 12.6.2015 tekemän esityksen perusteella käynnistänyt valtioneuvostolle tehtävän lunastusluvan hakemiseen liittyvän valmistelun. Lunastuslupahakemus sisältää seuraavien kiinteistöjen hankkimisen valtiolle (ks. liitteet 3-5):

* Sarvenniemimaa 831-419-2-33,
* Petra 831-419-2-38,
* Puuhala 831-419-2-39,
* Ryyppy 831-419-2-40,
* Ykköspaikka 831-419-2-41,
* Saimaala 831-419-2-42,
* Lomala 831-419-2-43,
* Venevalkama 831-419-2-45,
* Norppala 831-419-2-46,
* Kuhala 831-419-2-47,
* Uimaranta 831-419-2-48,
* Puimaranta 831-419-2-49,
* Ulappa 831-419-2-50,
* Kuuttila 831-419-2-51,
* Sarvela 831-419-2-52 ja
* Kalavalkama 831-419-2-53.

**Lunastuksen korvausperuste**

Lunastus toteutetaan omaisuuden lunastuksesta puolustustarkoituksiin annetun lain (1301/1996) sekä kiinteän omaisuuden ja erityisten oikeuksien lunastuksesta annetun lain (603/1977) nojalla. Lunastuksessa korvausperusteena on lain (1301/1996) mukainen omaisuuden korkeimman käyvän hinnan mukainen täysi korvaus.

**Hankkeeseen liittyvää muuta selvitystä**

Järjestelyllä parannetaan puolustusvoimien toiminta- ja kehittämisedellytyksiä maan-puolustukselle välttämättömään Taipalsaaren ampuma- ja harjoitusalueeseen liittyen.

Järjestely edistää myös alueen suojelullisten arvojen säilymistä ja mahdollistaa puolustusvoimien käytön rajoissa alueen käyttämisen myös yleiseen virkistykseen. Puolustushallinto on käynyt 25.6.2015 keskustelun alueen maankäytön järjestelyistä Etelä-Karjalan maakuntaliiton ja Taipalsaaren kunnan kanssa. Järjestely ei muuta nykyisiä kalastus- ja jokamiehenoikeuksiin liittyviä käytäntöjä. Harjoitustoimintaa, siihen liittyvää yhteistoimintaa ja tiedottamista edelleen kehittämällä pyritään vähentämään puolustusvoimien toiminnasta aiheutuvia haittoja. Järjestelyn seurauksena puolustusvoimien vaikutukset alueella eivät tule olennaisesti muuttumaan nykyisestä.

**Asianosaisten kuuleminen**

Puolustusministeriö varaa lunastuksen kohteena olevan omaisuuden omistajille ja oikeuksien haltijoille sekä muille asianosaisille lunastuslain (603/1977) mukaisen mahdollisuuden lausunnon antamiseen.

Lausunto tulee toimittaa kirjallisena puolustusministeriölle 20.8.2015 mennessä osoitteella: Puolustusministeriö, PL 31, 00131 Helsinki. Lausuntoon pyydetään liittämään lausunnon antajan osoite ja myös selvitys oikeudesta kyseiseen omaisuuteen ja oikeuksiin.

**Lisätietoja**

Tästä hankkeesta saa lisätietoja puolustusministeriöstä yksikön johtaja Antti Kivipellolta (0295 140 450, lomalla 31.7. - 30.8.) ja neuvotteleva virkamies Matias Warstalta (0295 140 454, lomalla 6.7. - 17.7.), Pääesikunnasta erikoissuunnittelija Juhani Lantolta (0299 510 443, lomalla 6.7. - 2.8.) sekä Metsähallituksesta asiakaspäällikkö Pekka Perttilältä (040 590 0051, lomalla 8.7 - 9.8.).

**Liitteet**

LIITE 1: Sarviniemen sijainti suhteessa ampuma- ja harjoitusalueeseen

LIITE 2: Ote maakuntakaavasta

LIITE 3: Kartta lunastuslupahakemuksen kohteesta

LIITE 4: Kartta lunastuslupahakemuksen kohteesta

LIITE 5: Lunastuslupahakemuksen kohteena olevat kiinteistöt ja niiden omistussuhteet

LIITE 6: Taipalsaaren ampuma- ja harjoitusalueen meluselvitys

LIITE 7: Taipalsaaren ampuma- ja harjoitusalueen melualueet